Cendol

Cendol () atau cendoi () adalah pencuci mulut sejuk yang diperbuat daripada tepung beras dan air pandan yang dibentuk secara ditekan melalui penapis ke dalam air, kemudian dicampur dengan sirap gula dari berbagai jenis (baik enau atau aren, tebu, perang,  melaka mahupun nipah) dan santan. Ia tersebar dalam rantau Nusantara merangkumi Brunei, Malaysia (terutamanya negeri Johor dan Pulau Pinang) dan Singapura, bahkan luas melepasinya seperti Kemboja, Vietnam, Thailand, Myanmar.

 Pengistilahan 
Kata cendol (ejaan Za'aba pra-1972: chendol, van Ophuijsen: tjendol) dapat ditelusuri pada banyak kamus dan buku abad ke-19 di Hindia Belanda. Salah satu catatan tertua tentang kata tjendol diketahui dalam Oost-Indisch kookboek (1866, "Buku Resepi Hindia Timur") dengan judul "Tjendol of Dawet" menunjukkan kata cendol dan dawet digunakan berseerti pada masa itu: cendol cenderung digunakan di bahagian barat pulau Jawa merangkumi Tanah Sunda dalam provinsi Jawa Barat, provinsi Banten, dan provinsi Jakarta sedangkan dawet digunakan di Banjarnegara sahaja. Dalam kamus Supplement op het Maleisch-Nederduitsch Woordenboek (1869) karangan Jan Pijnappel, tjendol dijelaskan sebagai suatu minuman atau semperitan yang terbuat dari sagu, santan, gula dan garam. 

Istilah “chendul” di Tanah Melayu telah disebut seawal tahun 1894 dalam sebuah kamus Melayu-Inggeris yang disusun oleh pentadbir British Hugh Clifford dan Frank Swettenham di Taiping, Perak. Ia dihuraikan sebagai nama bagi sejenis penyediaan cecair yang dibuat daripada sagu masak yang ditekan melalui penapis, dicampur dengan santan, garam dan gula.Clifford, H. C., Swettenham, F. A. (1894). A Dictionary of the Malay Language. Malaysia: authors at the Government's printing Office.
Perkataan cendol juga tercatat dalam penulisan warga setempat dari melalui suatu rencana dalam akhbar Saudara tahun 1932.

 Ramuan 
Ramuan asas cendol terdiri daripada santan, jeli hijau (pewarna pandan), pulut, ais dan Gula Melaka. Selain daripada bahan asas ini, cendol boleh ditambah bahan lain seperti kacang merah, pulut, cincau, durian dan jagung bergantung kepada selera penjamunya.

Bahan utama cendol iaitu jeli hijau dibuat dari tepung beras yang dicampur dengan air jernih daripada mendapan kapur sirih. Air perlu dimasak sehingga menggelagak dan dikacau hingga cair tapi pekat. Setelah itu campuran tadi dimasukkan ke tin yang ditebuk seperti siraman hujan. Campuran yang pekat tadi ditekan untuk keluar melalui lubang tersebut dan dibiarkan sejuk didalam bekas air yang disediakan di bawah bekas berlubang tersebut. Jeli ini boleh diwarnakan dengan hijau (warna pandan) tetapi ia boleh juga diwarnakan mengikut warna kesukaan masing-masing. Cara penyediaan tradisi jeli biasanya diwarnakan dengan air daun pandan. Ia dihidangan bersama ais, air gula melaka dan santan. Tetapi ditambahkan pula dengan pulut dan susu isian manis.ianya enak juga dimakan dengan buah-buahan.

Sejarah
Satu saranan mengatakan bahawa cendol berasal dari Jawa, Indonesia sebagai dawet. Catatan tertua yang disebutkan tentang minuman manis dawet adalah naskah Kresnayana, yang berasal dari Kerajaan Kediri sekitar Jawa Timur pada abad ke-12. Minuman manis ini kemudiannya tersebar luas ke seluruh Asia Tenggara. 

Sejarawan menyatakan bahwa penggunaan sagoo atau tepung beras sebagai bahan minuman manis mungkin terjadi pada awal masyarakat pertanian padi di Jawa kuno. Jeli cendol dan variasinya adalah produk pertanian pedesaan, masih dihasilkan secara tradisional di desa-desa Jawa.
Terdapat kepercayaan popular dalam masyarakat Indonesia bahawa istilah "cendol" mungkin berasal dari kata "jendol", yang terdapat dalam bahasa Sunda dan Jawa, ini merujuk kepada sensasi jendolan yang dirasai apabila butiran cendol melalui mulut ketika minum cendol.

Di Banjarnegara, Jawa Tengah, dawet secara tradisional disajikan tanpa ais. Saat ini, bagaimanapun ais batu tambahan atau ais serut biasanya ditambahkan ke dalam minuman pencuci mulut ini. Ini mungkin menunjukkan bahawa di Jawa tropika, dawet adalah minuman pencuci mulut tradisional yang sudah ada sebelum penggunaan teknologi pendingin, sejak abad ke-12.

Cendol sangat digemari masyarakat Malaysia kerana cuaca dan iklim negara Malaysia yang panas. Terdapat pelbagai restoran dan kedai makan yang menyediakan cendol di serata Malaysia.

Galeri

 Rujukan 

 Pautan luar 
 Petikan mengenai cendol di Malaysia 1932 (malay concordance project)

Kategori:Perkataan dan frasa Melayu
Kategori:Masakan Malaysia
Kategori:Masakan Singapura
Kategori:Masakan Vietnam
Kategori:Masakan Thai
Kategori:Pencuci mulut
Kategori:Minuman tidak beralkohol
Kategori:Masakan Indonesia
Kategori:Warisan Kebangsaan Objek Warisan Tidak Ketara